བླ་མ་གཤེན་ཀླུ་དགའི་མཚན་ཙམ་ཐོས་པ་ལ་བརྟེན་ནས་གཏེར་བོན་དག་དང་མ་དག་གི་ཐ་སྙད་འདོགས་པ་མང་དུ་འདུག་པས་འདིའི་རྣམ་ཐར་ཉུང་འདུས་ཤིག་བཤད་ན།གདུང་བརྒྱུད་སྒ་ཚ་དམུ་ཡི་རིགས།མེས་བཀྲ་གསལ་རྒྱལ་པོ་དང་།ཕྱི་མོ་ལྷ་རྒྱན་བཙུན་མོ་གཉིས་ཁམས་ཀྱི་ཙོང་ཁ་ནས།ཙོ་རོ་འབྲིང་འཚམས་སུ་ཆད།ཡོན་ཏན་གྱི་རིགས་ནི་བན་སྔགས་པ་ཞིག་ཡིན་སྐད།དེའི་སྲས་མི་གཡོ་མགོན་པོ།དབང་ཕྱུག་མགོན་པོ།རྡོ་རྗེ་མགོན་པོ་དང་གསུམ།མི་གཡོ་མགོན་གྱིས་བོན་པོའི་བུ་སྲིང་ཞིག་བླངས་པས།དེ་ལ་སྲས་དཔལ་མགོན་གསས།འབྲུག་གསས།རྒོད་གསས་དང་གསུམ།དཔལ་མགོན་གྱིས་ཞང་པོ་རབས་ཆད་པའི་ལེའུ་བསྐྱངས་པས།བོན་རྒྱུད་དུ་སོང་།དེའི་སྲས་ཀླུ་དགའ།ཀླུ་རྩེགས།གེ་ཁོད་དང་གསུམ་མོ།གཏེར་ཐོན་པའི་ལོ་རྒྱུས་ནི།གཤེན་ཉིད་ཀྱི་ཞལ་ནས།བདག་ལོ་བཅུ་གསུམ་ལོན་པ་ན།ཕ་ཇོ་ན་རེ།ཁྱོད་དང་གེ་ཁོད་གཉིས་རྒྱུགས་ལ་སྤང་རྒྱན་དཀར་པོ་དང་།སྤྲ་བ་ཐུས་ལ་ཤོག་ཟེར་ནས་ཕྱིན་པས།གེ་ཁོད་སྤང་རྒྱན་འཐུ་རུ་བཅུག་སྟེ།བདག་གིས་མཐའ་ལུང་ན་སྤྲ་བ་ཚོལ་དུ་ཕྱིན་ཙ་ན།ནམ་མཁའ་ལས་གཟུགས་མེད་པའི་སྐད་ཅིག་གིས།གཤེན་ཀླུ་དགའ།བོན་གྱི་དངོས་གྲུབ་བྱིན་ནམ་ཟེར་བ་བྱུང་སྟེ།བཞག་གཡོས་པ་དང་།ཕ་ཝོང་གི་སྐྱུ་མར་ཁུས་བཀང་འདུག་གོ།དེ་དངོས་གྲུབ་ཏུ་བསམ་ནས།ཕ་མ་ཡང་གསང་ངོ་།དེ་ནས་བྲག་ཀ་རུ་འདི་ན་བསྡད་བསམས་ནས།ལོ་གཅིག་གཉིས་ལ་མ་ཐོན།དེ་དུས་དབུས་གཙང་དང་ཞུ་ཡས་གཉིས་འཐབ་པས།དེའི་བར་ཕྱིན་པས།མདའ་ཡོ་བ་ཕོག་ནས་གེ་ཁོད་བཀྲོངས།སྟོང་དུ་སྤུ་ར་སྤུ་ལུག་མགོ་གཡག་བསྡུས་པ་ལ།ལོ་གཅིག་འགྱངས་སོ།།སྤུར་བ་གྱད་པས།མགོ་གཡག་སྟེར་དུ་མ་འདོད་པས།ཁོ་རྟ་ཐོག་ནས་བརྡབས་ནས།ས་ལིངས་བྱས་ཏེ་འཁྱུས་པས།ཕོ་ཤེད་ཅན་དུ་གྲགས་སོ།།